DA Den Europæiske Unions Tidende C 73/16

Sag anlagt den 13. december 2011 — Europa-Kommissionen mod Republikken Polen

(Sag C-639/11)

2012/C 73/29

Processprog: polsk

Parter

Sagsøger: Europa-Kommissionen (ved G. Wilms, G. Zavvos og K. Herrmann, som befuldmægtigede)

Sagsøgt: Republikken Polen

Sagsøgerens påstande

— Det fastslås, at Republikken Polen har tilsidesat sine forpligtelser i henhold til artikel 2a i direktiv 70/311/EØF med hensyn til typegodkendelse af styreapparater (1), artikel 4, stk. 3, i rammedirektiv 2007/46/EF med hensyn til EF-typegodkendelse af motorkøretøjer (2), og artikel 34 i traktaten om Den Europæiske Unions Funktionsmåde, idet den har betinget godkendelsen af nye eller tidligere i andre medlemsstater registrerede køretøjer, hvis styreapparat befinder sig i højre side, af, at rattet flyttes til venstre side.

— Republikken Polen tilpligtes at betale sagens omkostninger.

Søgsmålsgrunde og væsentligste argumenter

Kommissionen gør gældende, at Republikken Polen har tilsidesat artikel 2a i direktiv 70/311/EØF, artikel 4, stk. 3, i rammedirektiv 2007/46/EF og artikel 34 TEUF.

Republikken Polen har højrekørsel. I henhold til polsk lovgivning er registreringen af et motorkøretøj betinget af en attestation af, at køretøjet har bestået en teknisk kontrol. I henhold til en bekendtgørelse udstedt af ministeren for infrastruktur (3) anses den tekniske kontrol uden videre for ikke at være bestået for køretøjer, hvis rat er anbragt i højre side (dvs. den tekniske tilstand anses for ikke at opfylde de gældende tekniske krav). Som følge deraf kan personbiler med rattet placeret i højre side, som er blevet godkendt i medlemsstater med venstrekørsel, såsom Storbritannien, Irland, Malta og Cypern, ikke registreres i Polen. Heller ikke en tidligere registrering af sådanne køretøjer i andre medlemsstater med højrekørsel tages i betragtning af de polske myndigheder.

Ifølge Kommissionens opfattelse kan det forhold, at det ikke er muligt at registrere (nye eller brugte) personbiler, som indføres i Polen fra medlemsstater med venstrekørsel — fortrinsvis af borgere, som har benyttet sig af den EU-retligt sikrede ret til fri bevægelighed — ikke begrundes med tvingende hensyn til den almene interesse i måden, hvorpå trafiksikkerheden garanteres.

Når køretøjer, der ikke er registrerede i Polen, og som har rattet placeret i højre side, kan benyttes i dette land uden restriktioner, kan et forbud mod deres registrering ikke udgøre et egnet og under ingen omstændigheder et forholdsmæssigt middel til opnåelse af det påberåbte formål.

En længerevarende anvendelse af et sådant køretøj på veje med højrekørsel vil netop medføre erhvervelsen af en rutine og udgør ud fra et trafiksikkerhedsmæssigt hensyn ingen større trussel end en lejlighedsvis/midlertidig benyttelse af et sådant køretøj. Derudover vil andre, mindre indgribende midler kunne anvendes — f.eks. installering af et ekstra spejl — som vil kunne lette overhaling i højrekørsel for køretøjer med rattet placeret i højre side.

(1) Rådets direktiv 70/311/EØF af 8.6.1970 om tilnærmelse af medlemsstaternes lovgivning om styreapparater for motordrevne køretøjer og påhængskøretøjer dertil, EFT 1970 II, s. 323.

(2) Europa-Parlamentets og Rådets direktiv 2007/46/EF af 5.9.2007 om fastlæggelse af en ramme for godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer (Rammedirektiv), EUT L 263, s. 1.

(3) § 9, stk. 2, i bekendtgørelse af 31.12.2002, punkt 5.1 i bilag I til ministeren for infrastrukturs bekendtgørelse af 16.12.2003, og punkt 6.1 i bilag I til ministeren for infrastrukturs bekendtgørelse af 18.9.2009, der træder i stedet for og ophæver bekendtgørelsen af 16.12.2003.